สบน.จ้างบลจ.บริหารเงิน2.4 แสนล้าน
คลังบริหารหนี้ยุคใหม่ กู้ล่วงหน้าจ่ายชำระหนี้ โดยระหว่างที่ยังไม่ชำระหนี้ ก็จ้าง บลจ. บริหารหาผลตอบแทน
14 ต.ค. 2554

คลังบริหารหนี้ยุคใหม่ กู้ล่วงหน้าจ่ายชำระหนี้ โดยระหว่างที่ยังไม่ชำระหนี้ ก็จ้าง บลจ. บริหารหาผลตอบแทน
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) ในฐานะผู้จัดการกองทุนบริหารเงินกู้เพื่อการปรับโครงสร้างหนี้สาธารณะและพัฒนาตลาดตราสารหนี้ในประเทศ (กปพ.) ได้ลงนามสัญญาว่าจ้างผู้บริหารสินทรัพย์ภายนอก 3 ราย เพื่อเพิ่มประสิทธิภาพในการบริหารเงินของกองทุนฯ ที่ได้รับจากการกู้เพื่อปรับโครงสร้างหนี้ล่วงหน้าของกระทรวงการคลัง โดยปีงบประมาณ 2555-2556 มีวงเงินที่กองทุนฯ ต้องบริหารจัดการ 2.4 แสนล้านบาท
สำหรับผู้บริหารสินทรัพย์ภายนอก 3 ราย ได้แก่ บริษัทหลักทรัพย์จัดการกองทุนกสิกรไทย บริษัทหลักทรัพย์จัดการกองทุน กรุงไทย และ บริษัทหลักทรัพย์จัดการกองทุน ไทยพาณิชย์ 
ทั้งนี้ กองทุนฯ จะเน้นลงทุนใน 1.หลักทรัพย์ที่มีความมั่นคงสูง สัดส่วนไม่น้อยกว่า60% ของเงินกองทุน อาทิ ตราสารหนี้ที่ออกหรือค้ำประกันโดยกระทรวงการคลัง เป็นต้น และ2.ลงทุนในตราสารหนี้อื่นที่ได้รับการจัดอันดับความน่าเชื่อถือสูงสุดจากสถาบันจัดอันดับความน่าเชื่อถือรายใดรายหนึ่ง ได้แก่ ฟิทซ์ เรทติ้ง (ประเทศไทย) ในสัดส่วนไม่เกิน 40% ส่วนการลงทุนในต่างประเทศกำหนดให้ต้องปิดความเสี่ยงด้านอัตราแลกเปลี่ยนแบบเต็มจำนวน
สำหรับ ปีงบประมาณ 2555-2556 มีพันธบัตร FIDF ที่มีวงเงินครบกำหนดมากกว่า 5หมื่นล้านบาท ภายในวันเดียว จำนวน 3 รุ่น คลังจึงมีแผนที่จะดำเนินการกู้เงินล่วงหน้า เพื่อปรับโครงสร้างหนี้พันธบัตรดังกล่าว และจะจัดสรรเงินจากการกู้เงินดังกล่าวให้กองทุนบริหารจัดการ วงเงินประมาณ 2.4 แสนล้านบาท
นายจักรกฤศฏิ์ กล่าวว่า กองทุนไหนบริหารทรัพย์สินได้ผลตอบแทนดีกว่าเกณฑ์ทั่วไป 3.5% ต่อปี ก็จะพิจารณาเพิ่มวงเงินให้บริหาร เพื่อให้เกิดการแข่งขัน และรัฐบาลได้ผลตอบแทนสูงสุด